জলাতঙ্ক নয়। চোর-আতঙ্কে ভুগছেন উত্তর কলকাতার শোভাবাজার-বাগবাজার ঘাটে স্নান করতে আসা বহিরাগতেরা। গঙ্গায় স্নান করতে নামা মানেই একবার অন্তত ডুব দেওয়া। আর তাতেই বিপত্তি। নিমেষে গায়েব হয়ে যাচ্ছে ঘাটে রাখা জামাকাপড়। 
রবিবার দুপুরেও এই অভিজ্ঞতা হয়েছে বাগুইআটির বাচ্চু মণ্ডলের। কোলের সন্তানকে নিয়ে ছুটির দুপুরে গঙ্গা স্নানে গিয়েছিলেন মণ্ডল দম্পতি। সুতানুটি আউটপোস্ট পেরিয়ে গঙ্গার ধার বরাবর রাস্তায় হাঁটতে হাঁটতে শোভাবাজার ঘাট পর্যন্ত যান বাচ্চু ও তাঁর স্ত্রী। কিন্তু ভিড় দেখে ফের বাগবাজার ঘাটে ফিরে যান। স্নান সেরে ঘাটে উঠে বাচ্চু দেখেন, তাঁর জামা, ট্রাউজার্স, চটি সবই গায়েব! 
সন্তানের কান্না থামাতে বাচ্চুর স্ত্রী তখন হাঁটতে হাঁটতে কিছুটা দূরে গিয়েছিলেন। বাচ্চুর পরনে তখন ভেজা গামছা। সেই অবস্থায় বাড়ি ফিরবেন কী করে! স্নান করে উঠে পুজো দেওয়ার পরিকল্পনা ছিল। ট্রাউজার্সের পকেটে হাজার দশেক টাকা আর মোবাইল ফোন ছিল বলে তাঁর দাবি। শেষ পর্যন্ত এক সহৃদয় ব্যক্তি একটি জামা দিলেও ট্রাউজার্স জোটেনি তাঁর। সেই অবস্থাতেই সুতানুটি আউটপোস্টে ঘটনাটি জানান তিনি। বাড়িও ফেরেন ওই অবস্থায়। 
বাগবাজার ও শোভাবাজার ঘাটের দোকানদারেরাও জানান, স্নান করতে নামলে সকলেই ঘাটে পোশাক খুলে রেখে যান। তার কিছুক্ষণের মধ্যে গায়েব হয়ে যাচ্ছে সেইসব পোশাক। পুলিশের দাবি, গঙ্গার পাড় সৌন্দর্যায়নের পর বহিরাগতদের ভিড় বাড়ছে। অসাবধান হলেই চুরির ঘটনা ঘটছে। আউটপোস্টের এক অফিসার বলেন, ‘‘এইরকম ছিঁচকে চোরদের কোথায় খুঁজব? নাগরিকেরা সচেতন হলেই সমস্যা কমবে।’’